Document ID: 32005R1667

KOMISSION ASETUS (EY) N:o 1667/2005,
annettu 13 päivänä lokakuuta 2005,
sokerialalla sovellettavista siirtymätoimenpiteistä Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian unioniin liittymisen vuoksi annetun asetuksen (EY) N:o 60/2004 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen,
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 41 artiklan ensimmäisen alakohdan,
sekä katsoo seuraavaa:
(1)
Komission asetuksen (EY) N:o 60/2004 (1) 7 artiklan 2 kohdassa säädetään, että kyseisiltä jäsenvaltioilta veloitettava summa poistamattomien ylijäämämäärien osalta otetaan huomioon markkinointivuoden 2004/2005 tuotantomaksujen laskennassa.
(2)
Veloitettavaa summaa ei tiedetä laskettaessa markkinointivuoden 2004/2005 tuotantomaksuja syyskuussa 2005, sillä poistamista koskevien todisteiden toimittamisen aikarajaa on siirretty komission asetuksella (EY) N:o 651/2005 31 päivään maaliskuuta 2006. Tämän vuoksi olisi säädettävä, että kyseinen summa otetaan huomioon laskettaessa markkinointivuoden 2005/2006 tuotantomaksuja syyskuussa 2006.
(3)
Tämän vuoksi asetus (EY) N:o 60/2004 on muutettava. Koska tämän muutoksen on tapahduttava ennen markkinointivuoden 2004/2005 tuotantomaksujen vahvistamista, on aiheellista säätää, että tämä asetus tulee voimaan välittömästi.
(4)
Tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 60/2004 7 artiklan 2 kohta seuraavasti:
”2. Jos markkinoilta poistamisesta ei esitetä 1 kohdan mukaisesti todisteita koko ylijäämän tai sen jonkin osan osalta, uudelta jäsenvaltiolta veloitetaan poistamatta jäänyttä määrää vastaava summa kerrottuna CN-koodiin 1701 99 10 10 kuuluvaan valkoiseen sokeriin 1 päivän toukokuuta 2004 ja 30 päivän marraskuuta 2005 välisenä aikana sovellettavilla suurimmilla vientituilla. Kokonaismäärästä siirretään 25 prosentin suuruinen osuus yhteisön talousarvioon viimeistään 31 päivänä joulukuuta vuosina 2006, 2007, 2008 ja 2009. Kokonaismäärä otetaan huomioon markkinointivuoden 2005/2006 tuotantomaksujen laskennassa.”
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä lokakuuta 2005.

Labels: 15
17